春愁曲次劉正仲韻
作者：戴表元
朝代：宋

paragraphs: 山翁隠居雁蒼谷，春樹年年爲翁綠。
耕休坐樹作勞歌，山光水影相徵逐。
歌成無人祗自娛，行人頗怪歌聲殊。
循蹤歷歷見井舍，恐是避秦來此居。
花烟溟濛亂晴雨，山前倉庚後杜宇。
客來不喜亦不驚，但道寒暄無俗語。
山中今歲是何年，黄旗徵樹裝樓船。
淺村已盡到深谷，逢人未說先凄然。
憂來宛轉歌不已，我樹非材端後死。
五陵當日蓊如雲，如今何處悲風起。
山南老農亦不憂，機淺不爲妻子謀。
日高飯飽牛背坐，日晚放牛溪上遊。
人生逐名被名誤，十年車馬長安路。
長安路絕雲霧昏，歸來棄筆尋農具。
舊遊年少難與隨，夢境一笑難重追。
惟有剡源窮掌固，相思望斷西天垂。